

**Guia per a l’avaluació d’articles**

Amb l’objectiu de garantir el rigor i la qualitat dels articles que s’han de seleccionar per a la seva publicació, el Consell de Redacció de la revista *Mayurqa* tindrà en compte l’avaluació aportada per **dos experts externs**, especialistes en la matèria, a qui es lliurarà el treball sense indicar les dades de l’autor, seguint, per tant, el sistema d’avaluació de **doble cec**. Les avaluacions podran ser positives, negatives o amb indicacions sobre les intervencions que s’hi hauran de realitzar perquè el treball sigui publicable. En cas que les dues avaluacions siguin contradictòries, el Consell de Redacció podrà requerir una tercera avaluació.

L’avaluador, proposat pel Consell de Redacció, serà un expert capaç de revisar el contingut del treball, cosa que implica el reconeixement de la seva competència en una àrea de coneixement i el seu rigor científic com a professional. Per això, l’avaluació del text ha de ser neutral i evitar qualsevol mena de prejudici. Cal tractar l’autor amb respecte. La crítica està destinada únicament a la millora del treball presentat i s’evitarà l’ús d’un to ofensiu. En cas que es doni un conflicte d’interessos, l’avaluador renunciarà a la tasca encomanada.

L’original que rep l’avaluador és confidencial, propietat privada de l’autor abans de la seva publicació. En aquest sentit, s’haurà d’evitar comentar o emprar qualsevol dada o idea recollida en el treball.

Per avaluar se seguirà la **fitxa d’avaluació d’articles** que trobarà a continuació i que inclou diversos aspectes a valorar: rellevància del tema, valoració del contingut, fonts i bibliografia emprats i aspectes formals. Finalment, cal indicar la decisió definitiva de l’avaluador entre les quatre possibles i assenyalar, en els casos en què es requereixi, les modificacions a realitzar perquè el treball sigui susceptible de publicació. Un cop emplenat, el document d’avaluació s’haurà d’enviar per correu electrònic a [mayurqa@uib.es](mailto:mayurqa@uib.es). L’avaluador disposarà d’un mes per realitzar la tasca des de la seva acceptació de l’encàrrec.

El reconeixement de la tasca dels avaluadors es realitzarà mitjançant la publicació, cada tres anys, del nom dels experts que han participat en la revisió dels números publicats.

**FITXA D’AVALUACIÓ D’ARTICLES**

|  |  |
| --- | --- |
| **Títol de l’article:**  *Practiques socialistes i nació a les Illes Balears(1931-1936)* | |
| **Data de sol·licitud**  **de l’avaluació: 1/02/2019**  **Data de l’enviament**  **de l’avaluació: 15/02/2019** | **Codi avaluador (confidencial):** |

Nota: només els membres del Consell de Redacció de *Mayurqa* coneixeran la identitat de l'avaluador.

1. **Rellevància del tema:** Es tracta d’una tema molt important i del qual no disposam de gaire estudis.
2. **Valoració del contingut (plantejament general, originalitat, rigor de l’argumentació...):** L’estructura, el plantejament, la solidesa dels arguments i el rigor amb el que es treballa l’article són totalment adients per una revista científica.
3. **Fonts i bibliografia:** Les fonts estan ben utilitzades i la bibliografia és àmplia si bé es podien incorporar alguns estudis com el llibre d’Albert Comas, Joan Huguet, Manel Santana sobre la història de la UGT a les Illes Balears, el Diccionari de Partits Polítics a les Illes Balears, el llibre de Miquel Flaquer sobre el socialisme a Capdepera o les biografies d’Andreu Crespí i Alexandre Jaume. Així mateix s’hauria d’esmentar el volum III de Treballadors, sindicalistes i clandestins, de David Ginard, sobretot les reflexions finals de les pàgines 360-362. També és interessant el pròleg de Llorenç Capellà al llibre d’Antoni Trobat Un país anomenat nosaltres, sobreto la pàgina 14.
4. **Aspectes formals:**  Els aspectes formals són correctes, si bé a la pàg. 9 l’expressió “es va creuar” s’hauria de substituir per “va coincidir”.
5. **Valoració final respecte a la publicació:**

L'article es pot publicar en el seu estat actual.

**X** L’article es pot publicar amb correccions puntuals (cal indicar-les en el punt 6)

L'article requereix una reestructuració completa (cal indicar els canvis que s’hi han de fer en el punt 6)

No es recomana la publicació d’aquest article.

6. Indicacions adreçades a l’autor perquè modifiqui l’article:

|  |
| --- |
| A més de la incorporació d’algunes obres bibliogràfiques que ja hem indicat, a les conclusions, si bé són molt correctes i d’acord amb els plantejaments inicials del treball, s’hauria de matisar un tant l’espanyolisme del PSOE, que queda ben demostrat, per cert, ambdos fets que d’alguna manera limiten aquest espanyolisme. Per una banda, malgrat els esforços, ben analitzats per l’autor, en el sentit d’incorporar Balears a l’estat nació espanyol de matriu cultural castellana, tota la població, gairebé sense excepcions, fins i tot tota la militància socialista, continuava fidel a una identitat etnocultural que tenia com a àmbit fonamental d’adscripció l’illa i un origen català però totalment oblidat pels sectors populars. Aquesta identitat etnocultural es manifestava amb la persistència de les formes dialectals del català amb l’ús oral absolutament generalitzades. Així mateix, els socialistes mantenien el tradicional corpus onomàstic illenc gairebé sense excepcions. Això contrastava, certament, amb una cultura política molt espanyolitzada i amb actituds hostils a l’autonomia i fins i tot a l’ús públic del català.  D’altra banda, en certa manera a l’extrem oposat d’aquesta identitat popular que persistia, encara que no entres amb oberta contradicció amb la propaganda espanyolista tan ben descrita en aquest article, alguns intel·lectuals socialistes si que s’adheriren a una identitat nacional conscient mallorquina vinculada als territoris de parla catalana. Aquest fou el cas de Andreu Crespí i Alexandre Jaume, que paradoxalment devia esser l’únic socialista mallorquí castellanoparlant abans de 1936, segurament pel fet d’haver nascut a Montevideo i no per una voluntat espanyolista. |

15 de febrer de 2019[[1]](#footnote-1)

1. No s’indicarà el lloc per mantenir la confidencialitat de l’avaluador. [↑](#footnote-ref-1)